### Beslutning

Godkendt.

### Sagsfremstilling

## Resume og sagens baggrund

Snertinge, [adresse], Føllenslev Energiselskab (SSF Energi) har den 31. maj 2023 ansøgt om kommunens godkendelse af henstand med betaling af termin til Kommune Kredit pr. 10. maj 2023 af lånenr. 202052509 på 1.605.810 kr. og lånenr. 201951231 på 1.166.821,64 kr. i alt 2.772.631,64 kr.

Ansøgning om henstand skyldes, at værket er belastet af, at ombygningen af værket, etape 3, pt. er finansieret af driftskontoen.

SSF Energi søger derfor den 31. maj 2023, om yderligere kommunegaranti til optagelse af byggekredit hos Kommune Kredit på [adresse] kr. til afslutning af etape 3, for allerede afholdte byggeudgifter.

SSF Energi søger om henstand med betaling af de 2.772.631,64 kr. til betaling den 23. juni 2023. Deres betaling forudsætter, at ansøgning om kommunegaranti for byggekredit godkendes af Kommunalbestyrelsen den 21. juni 2023, ellers vil Kalundborg Kommune modtage opkrævningen, da Kalundborg Kommune indtræder som garant. Kommunen indestår med henstandsgodkendelsen, som garant for betalingen.

Borgmesteren har den 31. maj 2023 godkendt henstand med henvisning til Styrelseslovens § 31.

Ansøgning om kommunegaranti kræver Kommunalbestyrelsens godkendelse.

Lovhjemmel: Styrelsesloven og lånebekendtgørelsen.

## Indstillinger

Direktøren indstiller, at:

1. borgmesterens orientering tages til efterretning.
2. der gives kommunegaranti for byggekredit i Kommune Kredit på [adresse] kr. til endelig finansiering senest den 31. december 2024.
3. ansøgning om endelig lånefinansiering og indfrielse af byggekreditten fremsendes senest til behandling på Kommunalbestyrelsens møde i november 2024.
4. der vil blive beregnet garantiprovision på 0,55 % af restgælden for nærværende og eksisterende lån pr. 31. december 2023 til betaling i december 2024.

## Behandling

Økonomiudvalget, Kommunalbestyrelsen.

## Sagsfremstilling

SSF Energi, som blev indviet i 1995, igangsatte i 2019 et større renoverings- og forbedringsprojekt for værket. Projektet er delt op i 3 etaper, og de er nu nået til 3. og sidste etape, som indeholder følgende renoveringer:

* Udskiftning af målere til digitale målere, så de kan fjernaflæses og opdage f.eks. ledningsbrud og unormalt forbrug hos forbrugerne
* Renovering af industritanke
* Renovering af de sidste varmevekslere – ikke alle kom med i etape 2.
* Renovering af læsse/losse hal
* Reetablering og overdækning af brakfilter, så det formindsker lugtgenerne væsentligt

Kommunalbestyrelsen godkendte på sit møde den 24. august 2022 en garanti for en byggekredit på 3.323.250 kr. til etape 3.

Nærværende ansøgning om garanti skal bruges til afslutning af etape 3 vedrørende renoveringer og forbedring af Værket. Alle nuværende udgifter til etape 3 er betalt af byggekredit og af værkets driftskredit, behovet for en yderligere byggekredit skyldes en fordyrelse af etape 3. Projektet forventes afsluttet i 2024, hvorefter endelig lånefinansiering forventes pr. 31. december 2024.

SSF Energi gør opmærksom på, at Værkets drift er positivt, Værkets el indtægter er steget med gennemsnit 30-40 %, og det skal bemærkes, at der er kommet 16 nye forbrugere.

Nærværende ansøgning om henstand vedrører to byggekreditter med kommunegaranti der var til behandling i Økonomiudvalget og Kommunalbestyrelsen i marts 2023. SSF Energi ansøgte i marts 2023 om kommunegaranti for to 20-årige lån hos Kommune Kredit på 5.705.500 kr. og 5.534.000 kr. til endelig finansiering af diverse renoveringer og forbedringer på værket. Byggekreditterne skulle omlægges til endelige lån med frist inden udgangen af april 2023. SSF Energi har den 28. april 2023 delvist konverteret de to byggekreditter til endelig finansiering. SSF Energi og Kommune Kredit har tidligere aftalt, at restbeløbet trukket på de to kreditter skulle opkræves samtidig og kreditterne blev lukket pr. den. 28. april 2023.

*[adresse] vil blive opkrævet garantiprovision jf. kommunens principper for opkrævning af garantiprovision for kommunegarantier. Der vil blive opkrævet løbende garantiprovision første gang i december 2024. SSF Energi har en kreditvurdering som udviser en stærk betalingsevne, hvilket medfører en garantiprovision på 0,55 %. Garantiprovisionen vil således blive opkrævet årligt med 0,55 % af restgælden pr. 31. december. Dvs. den samlede restgæld for SSF Energis lån – inkl. nærværende lån vil blive opgjort pr. 31. december.

## Økonomiske konsekvenser

Hvis SSF Energi ikke kan betale de 2.772.631,64 kr. den 23. juni 2023, hvor Kalundborg Kommune har godkendt henstand til, i henhold til Styrelseslovens § 31, vil opkrævningen blive fremsendt til Kalundborg Kommune, da kommunen indtræder som garant.

Garantien der vedrører ansøgning om byggekredit, får kun bevillingsmæssige konsekvenser for kommunen, hvis SSF Energi ikke er i stand til at betale lånet. Garantien påvirker ikke den kommunale låneramme.

Kommunens garantiforpligtigelse for SSF Energi udgjorde pr. 31. december 2022 26.680.803,52 kr.

### Sagens forløb

14-06-2023 Økonomiudvalget
Anbefales.